***Mastigus*** er en slekt av små biller som nå blir regnet til familien kortvinger (Staphylinidae). De er rovdyr som har spesialisert seg på midd. Mange av artene kan ligne på små maur.

Utseende
--------

Små til middelsstore (5-7 millimeter), slanke, brunlige til svarte biller, som oftest forholdsvis slanke og blanke, nakne eller med oppstående hår. Disse artene er litt større enn mange andre perlebiller. **Hodet** er lite og mer eller mindre rundt, og skilt fra brystet med en tydelig "hals". Fasettøynene er små og utstående med ganske få fasetter, noen arter mangler fasettøyne. Antennene er ganske lange og kraftige, trådformede eller svakt kølleformede, og består av 11 ledd, det innerste leddet lengre og tykkere enn de andre. Palpene er ofte forholdsvis lange og kølleformede. Brystskjoldet (pronotum) er vanligvis omtrent så langt som bredt og mye smalere enn dekkvingene. Ofte har det en tverr-rekke av dype groper nær roten. **Dekkvingene** dekker vanligvis hele bakkroppen. De er ofte ovale på form og bredest omkring midten. Hos mange arter har de noen dype groper ved roten. **Beina** er forholdsvis lange med fortykkede lår, ellers slanke. Fremlåret er ofte kledt med "sugekopper" som hjelper dem holde fast på byttet. Føttene er fem-leddete.

Levevis
-------

Perlebillene er rovdyr som stort sett lever av midd, spesielt pansermidd (Oribatida). Disse har et meget hardt skall og perlebillene har organer på frambeina for å holde byttet fast, og munndeler som passer til å borre eller sage seg gjennom middenes skall. Billene er ganske vanlige på litt fuktige steder, som i løvstrø, under steiner og i råtten, død ved. En god del arter lever i maur- eller termitt-tuer.

Utbredelse
----------

Slekten forekommer i Sør-Europa og det sørlige Afrika.

Systematisk inndeling
---------------------

**Treliste**
* Ordenen biller, **Coleoptera**
	+ Underordenen Polyphaga
		- Overfamilien åtsel- og rovbiller, **Staphylinoidea**
			* Familien kortvinger, Staphylinidae Latreille, 1802
				+ Underfamilien **perlebiller, Scydmaeninae** Leach, 1815
					- Gruppe Mastigitae Fleming, 1821
						* Stammen **Mastigini** Fleming, 1821
							+ Slekten ***Mastigus*** Latreille, 1802 - 5 arter
								- *Mastigus andrae* Lhoste, 1938
								- *Mastigus caffer* Boheman, 1851
								- *Mastigus deustus* (Thunberg, 1787)
								- *Mastigus hottentotus* (Leleup, 1968)
								- *Mastigus spinicornis* (Fabricius, 1787)

Referanser
----------

1. ↑  «Artsdatabankens artsopplysninger». Artsdatabanken. 15. november 2020. Besøkt 15. november 2020.
2. ↑  «Artsdatabankens navneopplysninger med artstre». Artsdatabanken. 15. november 2020. Besøkt 15. november 2020.
3. ↑  *Latreille, P.A. 1802. Histoire naturelle, générale et particulière des crustacés et des insectes. Ouvrage faisant suite à l’histoire naturelle générale et particulière, composée par Leclerc de Buffon, et rédigée par C.S. Sonnini, membre de plusieurs sociétés savantes*. Familles naturelles des genres. Tome troisième. F. Dufart, Paris, xii + pp. 13–467

Eksterne lenker
---------------

* (en) *Mastigus* i Encyclopedia of Life Rediger på Wikidata

* (en) *Mastigus* i Global Biodiversity Information Facility Rediger på Wikidata

* (en) *Kategori:Mastigus* – bilder, video eller lyd på Wikimedia Commons Rediger på Wikidata

* *Mastigus* – detaljert informasjon på Wikispecies Rediger på Wikidata